**Սիրելի հայրենակիցներ.**

Սրտանց շնորհավորում եմ Ձեզ Հաղթանակի և խաղաղության, ինչպես նաև Շուշիի ազատագրման տոների կապակցությամբ։

Դարեր շարունակ հայ ժողովուրդը կռիվ է տվել հանուն խաղաղության, հանուն իր սահմանների ամբողջականության, հանուն իր արժանապատվության, հանուն իր զավակների լուսավոր ապագայի ու բարեկեցության: Հայրենական Մեծ պատերազմի հաղթական ավարտը մեր ժողովրդի առջև բացեց խաղաղ ստեղծագործ աշխատանքի, երկրի շենացման և պատմական վերածննդի նոր դարաշրջան։ Հարյուր հազարավոր հայորդիներ Խորհրդային բանակի շարքերում ու պարտիզանական ջոկատներում, ինչպես նաև սփյուռքահայեր տարբեր երկրների զորքերում ու դիմադրական շարժումներում իրենց կյանքը նվիրաբերեցին սպասված հաղթանակի կերտման գործին՝ տալով հայրենասիրության ու անձնազոհության բացառիկ օրինակներ։

1992 թվականին Շուշիի ազատագրումով մայիսի 9-ը ձեռք բերեց կրկնակի խորհուրդ՝ իրենց հայրերի ու պապերի սխրանքին միավորելով նոր սերնդի արժանապատիվ կեցվածքը։ Այն դարձավ մեր նորագույն պատմության փառավոր էջը և իր ազգային ու մարդկային իրավունքները պաշտպանելու՝ հայ ժողովրդի վճռականության առհավատչյան։

Կրկին անգամ շնորհավորում եմ բոլորիս մայիսյան այս մեծ տոների առթիվ, մաղթում առողջություն, տոնական բարձր տրամադրություն խաղաղ երկինք։

**Շնորհավոր մայիսի 9**